Vantaalaisnainen tilasi kotiinsa huoltotyön arkipäivänä, ja kymmenen minuutin työstä piti maksaa kova summa.

Vantaalaisessa talossa oli perinteinen lukkojärjestelmä ja vanhat, tavalliset Abloyn metalliavaimet. Kuva talosta on kuvituskuva. IL

Koko Suomessa huoltotöitä tarjoava yritys on laskuttanut 465 euroa huoltotyöstä, jossa lukkoon katkennut avain poimittiin pois lukkopesästä 10 minuutissa. Vantaalainen Minna Saksi kertoo, ettei tilatessaan huoltotyötä saanut kuvaa siitä, että laskusta tulisi niin suuri.

Joulukuun alussa tiistai-iltapäivänä Saksin poika soitti, että avain katkesi ulko-oven lukkopesään, eikä hän pääse sisälle. Saksi meni kotiin ja näki tilanteen.

– Ei minulla ollut mitään, millä saisi avaimen pois lukosta, tai ei tullut mieleen mitään millä sen voisi sieltä saada, Saksi kertoo.

Hän etsi netistä huoltoyrityksen ja soitti 24 Centeriin. Saksin mukaan työntekijä kertoi nopeasti hinnoittelusta ja kertoi, että heillä on minimitaksa kahdelta tunnilta.

Saksi arveli, että lukko joudutaan ehkä purkamaan tai sitä pitää muuten käsitellä. Saksille jäi kuva, että palvelu maksaisi 300 euroa. Hän ihmetteli hinnan kalleutta, mutta ajatteli, että se on nyt vain kestettävä.

Asentaja soitti Saksille perään ja Saksi varmisti, että hän tulee Vantaalta, ettei tule laskuun lisänä suuria kilometrikorvauksia.

Asentaja saapui paikalle kello 15 maissa, ja hänen ei tarvinnutkaan tehdä muuta, kuin irrottaa avain magneetilla. Saksin kotitalossa on perusmallinen lukitusjärjestelmä ja käytössä vanhat ja yksinkertaiset Abloy Classic -metalliavaimet.

Saksin mukaan työssä ei mennyt edes kymmentä minuuttia, ja sitten asentaja lähti.

Aina laskutetaan kahden tunnin työ

Myöhemmin tullut lasku oli Saksille järkytys: 465 euroa ja maksuaikaa 10 päivää. Iltalehti on nähnyt laskun.

– En olisi ikipäivänä uskonut, että tuollainen lasku tulee niin pienestä työstä.

Saksi oli ajatellut, että summa määräytyy lopulta sen mukaan, mitä toimenpiteitä avaimen poisto vaatii. Hänestä 465 euroa ei vastaa alle kymmenen minuutin työtä.

Saksi pyysi 24 Centeriltä hinnan alennusta, mutta siihen ei suostuttu. Hänestä yrityksen toiminta tuntuu härskiltä rahastamiselta.

Saksia harmittaa, koska katkenneen avaimen olisi saattanut saada magneetilla pois kotikonsteinkin.

– Tämä vaikuttaa meihin todella paljon, pitäisi joululahjojakin ostaa. Työssäni kotihoidosta tuo on melkein viikon palkka. Kaikkeen suhteutettuna tuntuu väärällä. Magneetilla käydään vetämässä lukosta ja tuollainen lasku, Saksi sanoo.

24 Centerin toimitusjohtaja Joose Pinomaa vastaa Iltalehdelle, että yritys palvelee erityisesti kiireellisissä tilanteissa ja kyse on kellonajasta riippumatta päivystystyöstä. Hänen mukaansa heillä on käytössä päivystystyölle tyypillisesti kahden tunnin minimilaskutus, vaikka työ kestäisi vaikka vain viisi minuuttia.

Pinomaan mukaan tästä kerrotaan asiakkaalle tilausvaiheessa ja siihen pyydetään hyväksyntä.

– Hinnasta kerrotaan selkeästi puhelimessa. Mikä on tuntilaskutus, miten hinta koostuu ja mikä on minimilaskutus. Olemme ohjeistaneet, että hinnoittelu käydään vielä uudestaan läpi ennen tilausvahvistusta, jotta vältymme epäselvyyksiltä, Pinomaa vastaa.

Pinomaan mukaan tilaajalle lähtee tilausvahvistus tekstiviestillä ja sähköpostilla. Tilausvahvistuksessa kerrotaan vielä mahdollisuudesta perua keikka.

Kuluttaja-asiamiehelle

Helsingin Sanomat on aiemmin uutisoinut saman yrityksen antamasta kalliista laskusta. Erityisasiantuntija Saija Kivimäki kertoo, että Kilpailu- ja kuluttajavirastoon (KKV) on tullut tänä vuonna ilmoituksia 24 Centeristä muun muassa sen hintoihin liittyen. Myös Saksi laittoi kuluttaja-asiamiehelle ilmoituksen tapahtuneesta.

Kuluttaja-asiamies lähestyi keväällä 24 Centeriä, koska viranomainen on viime aikoina valvonnassaan kiinnittänyt huomiota Suomessa nopeasti lisääntyviin alustapalveluihin. Alustapalvelussa yritys myy toisten yritysten palveluja. 24 Center välittää ja myy siis eri yritysten huoltotöitä.

Sittemmin KKV lähetti 24 Centerillä sitoumuspyynnön, jossa yrityksen edellytetään tekevän muutoksia toimintaansa.

Kivimäen mukaan KKV:n kannalta merkittävin asia oli, että yrityksen on jatkossa kerrottava puhelimessa ja verkkosivuillaan kuluttajalle aiempaa selkeämmin, kuka on kuluttajan sopimuskumppani, eli kenen puoleen tämän on käännyttävä esimerkiksi reklamaation tekemiseksi. 24 Center kertoi, että se on myyjän roolissa.

– Toinen käsitelty asia oli, miten puhelimessa kerrotaan tilauksien sisällöstä, hinnasta ja muista seikoista, jotka lain mukaan tulee kertoa, Kivimäki sanoo.

Myyntitilanteessa pätee kuluttajansuojalain etämyynnin säännöt. Huoltotöiden myynnissä on epätavallista se, että kuluttaja ei osaa puhelimessa välttämättä kertoa, mistä vika johtuu.

– Todettiin, että joskus on mahdotonta sanoa puhelimessa kokonaishintaa. Mutta hinnan määräytymisen perusteet pitää joka tapauksessa kertoa. Jos lisäkuluja voi aiheutua, niistä pitää myös kertoa, Kivimäki sanoo.

24 Centerin Pinomaa kertoo, että se on käynyt aktiivista vuoropuhelua KKV:n kanssa palvelun kehittämiseksi ja laadun parantamiseksi. Pinomaan mukaan KKV:n kanssa on sovittu toimenpiteistä, jotka otetaan käyttöön tammikuun aikana.

Kivimäki neuvoo, että jos saa kohtuuttomalta tuntuvan laskun, yritykselle kannattaa lähettää kirjallinen reklamaatio mielellään sähköpostilla. Jos yhteisymmärrystä ei löydy, voi olla yhteydessä kuluttajaneuvontaan, annetaan sovitteluapua tai ohjeet asian viemisestä kuluttajariitalautakuntaan.